Ադրբեջանում Թրամփի ընտանիքի ներդրումների, Իսրայելի և Ամերիկայի սիոնիստական շրջանակների հետ ԱՄՆ-ի նախագահի սերտ կապի մասին հիշատակումների կողքին դժվար է չնշել, որ... 2017-18-ից «վերակենդանացել» է վերը հիշատակված Ք. Քավանոն, ընդ որում, հենց Արցախի վերաբերյալ «կանխագուշակումների» հիման վրա: Որպես միջազգային հարաբերությունների գծով ամերիկյան խորհրդի անդամ, Կենտուքիի համալսարանի դիվանագիտության և հակամարտությունների լուծման պրոֆեսոր ահա թե ինչ է հայտարարել նա ԼՂՀ-Արցախի վերաբերյալ իր զեկույցում 2017 թ. փետրվարին. «Լեռնային Ղարաբաղի համար հայերի և ադրբեջանցիների բախման հավանականությունը առավել բարձր կլինի հաջորդ տարվա ընթացքում»: Այսինքն՝ 2018-ին: Այնուհետև. «Նոր բախումը կարող է վտանգավոր հետևանքներ ունենալ տարածաշրջանի համար, հաշվի առնելով, որ Ռուսաստանը պարտավորություններ ունի Հայաստանի պաշտպանության գծով, Թուրքիան խոստացել է պաշտպանել Ադրբեջանը, իսկ Իրանն ընդհանուր սահման ունի երկու երկրի հետ: Բացի այդ, Հարավային Կովկասը տարածաշրջան է, որի օգնությամբ ԵՄ-ն կարող է նվազեցնել Ռուսաստանից իր էներգետիկ կախվածությունը: Նոր բախման դեպքում վտանգ կա, որ անկարգություններ ու հումանիտար ճգնաժամ կառաջանան Հայաստանում և Ադրբեջանում կամ հարևան երկրներում, ինչը կարող է հանգեցնել տարածաշրջանում Ռուսաստանի ավելի մեծ միջամտությանը»: Հեղինակի կարծիքով՝ բախումը կարող է բռնկվել սադրանքի կամ «պատահական ռազմական գործողությունների հետևանքով»: Փորձագետն ընդգծում է, որ հաշվարկի մի չնչին սխալը կարող է բախման հանգեցնել: Համեմատաբար փոքր ռազմական բախումները կարող են օգտագործվել քաղաքական միավորներ շահելու կամ մարտի դաշտում առավելություն ստանալու համար, ինչն իր հերթին կարող է հանգեցնել գործողությունների հետագա ծավալման: Ահա և Քավանոյի եզրակացությունը. «Լեռնային Ղարաբաղի շուրջը բախման վերականգնման հեռանկարը մի կողմից խնդիր է, բայց նաև հնարավորություն Դոնալդ Թրամփի վարչակազմի համար: ԱՄՆ-ի նախագահը կարող է խաղարկել ղարաբաղյան կարգավորումը, Ղարաբաղի հարցը կարող է դառնալ հաշտության (ԱՄՆ-ի և ՌԴ-ի միջև) հասնելու գործոն... Լեռնային Ղարաբաղը կարող է մի աստիճան դառնալ ԱՄՆ-ի և Ռուսաստանի ավելի ակտիվ համագործակցության ճանապարհին»: